《答束孝先》
宋代·王令

纯金出熔炉，烜赫掩炽火。
锦成洗春江，众目炫莫奈。
鱼盐物诚微，误用幸不涴。
君家兄弟贤，我见始惊夥。
文章露光芒，藏蕴包丛脞，
关门当自足，何暇更待我。
固知仁人心，姑欲恤穷饿。
苟论才不才，自合弃如唾。
忆昨西来初，戚惕侍客坐。
交持驾说口，张阖不可鏁。
间发辨经义，铁舌莫摩挫。
高文忽下投，白日骇天堕。
眩怖欲前掩，布帛不可裹。
初视固宜惊，独获亦堪贺。
又如遇贵人，绣锦饰婀娜。
回眸忽自监，恶面复寠祼。
屈降心已甘，叹慎志亦颇。
雄高岂复争，爱恤亦加荷。
大诗又来及，推与太浮过。
自无贤可称，以是恶甚播。
譬如享尪人，豆食止则可。
苟强担石负，蹉跌适足祸。
何以论报心，结草效鬼颗。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。